กรมวิชาการเกษตร นำนวัตกรรมไถระเบิดดินดาน เพิ่มผลผลิตมันสำปะหลัง
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า ในภาคตะวันออกมีพื้นที่ปลูกมันสำปะหลัง 903,334 ไร่ คิดเป็นร้อยละ 9.57 ของพื้นที่ปลูกมันสำปะหลังทั้งประเทศ โดยมีการปลูกในจังหวัดสระแก้ว ฉะเชิงเทรา ชลบุรี ปราจีนบุรี จันทบุรี และระยอง ให้ผลผลิตรวม 3,119,927 ตัน มีผลผลิตเฉลี่ย 3.54 ตันต่อไร่ มากกว่าผลผลิตเฉลี่ยของมันสำปะหลังทั้งประเทศ ถึงแม้ว่าผลผลิตเฉลี่ยในภาคตะวันออกจะสูงกว่าผลผลิตเฉลี่ยทั้งประเทศ แต่ก็ยังไม่สูงมาก เนื่องจากขาดการจัดการโครงสร้างดินที่เป็นชั้นดินดาน ที่เกิดจากการเตรียมดินที่ระดับความลึกเดียวกัน ในขณะที่ดินมีความชื้นไม่เหมาะสม ขัดขวางการแพร่กระจายของรากพืชและการแทรกซึมของน้ำ ฤดูฝนเกิดน้ำท่วมขังในแปลง ชะล้างหน้าดินที่มีความอุดมสมบูรณ์ออกไปจากพื้นที่ ขณะเดียวกันในช่วงแล้งชั้นดินดานขวางกั้นไม่ให้ความชื้นจากดินชั้นล่างขึ้นมาหล่อเลี้ยงบริเวณรากพืช ส่งผลให้พืชที่ปลูกยืนต้นตายในที่สุด การแก้ปัญหาชั้นดินดานจะช่วยแก้ปัญหาเหล่านี้ ส่งผลให้ผลผลิตเพิ่มขึ้นอย่างเป็นรูปธรรม สถาบันวิจัยเกษตรวิศวกรรม ได้ออกแบบไถระเบิดดินดาน สำหรับรถแทรกเตอร์ ขนาด 45-50 แรงม้า ที่มีขนาดขาไถยาว 1 เมตร มุมโค้ง 30 องศา สำหรับต่อพ่วงกับรถแทรกเตอร์ขนาด 45-50 แรงม้า ความเร็วรอบเครื่องยนต์ 1,500 รอบต่อนาที ทดสอบเปรียบเทียบการผลิตมันสำปะหลังในแปลงเกษตรกรโดยไถระเบิดดินดานและไม่ไถระเบิดดินดาน ผลการทดสอบเปรียบเทียบผลผลิตพบว่า แปลงที่ไถระเบิดดินดาน ความสามารถในการทำงานอยู่ที่ 1.5 ไร่ต่อชั่วโมง สามารถไถระเบิดดินดานได้ที่ความลึก 35-40 เซนติเมตร อัตราการสิ้นเปลืองน้ำมันเชื้อเพลิง 3.5 ลิตรต่อไร่ ในการทดสอบในแปลงเกษตรกรที่จังหวัดจันทบุรี และ สระแก้ว พบว่า ทุกแปลงที่ไถระเบิดดินดานมีผลผลิตมากกว่าแปลงที่ไม่ไถระเบิดดินดาน ขณะที่ ผลการประเมินความพึงพอใจจากเกษตรกรพบว่า หลังจากไถระเบิดดินดานแล้ว สามารถแก้ปัญหาน้ำท่วมขังในแปลง ลดการเน่าของหัวมัน ต้นมันสำปะหลังมีการเจริญเติบโตดีกว่าแปลงที่ไม่มีการไถระเบิดดินดาน